Document ID: 32004F0757

Reference:
19/ 07
BG
Официален вестник на Европейския съюз
66
32004F0757
L 335/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РАМКОВО РЕШЕНИЕ 2004/757/ПВР НА СЪВЕТА
от 25 октомври 2004 година
за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 31, буква д) и член 34, параграф 2, буква б) от него,
като взе предвид предложението на Комисията (1),
като взе предвид становището на Европейския парламент (2),
като има предвид, че:
(1)
Трафикът на наркотици представлява заплаха за здравето, сигурността и качеството на живот на гражданите на Европейския съюз, както и за законната стопанска дейност, стабилността и сигурността на държавите-членки.
(2)
Необходимостта от правни действия в областта на борбата с трафика на наркотици е призната по-специално в плана за действие на Съвета и на Комисията относно оптималните условия и ред за прилагане на разпоредбите на Договора от Амстердам за установяване на пространство на свобода, сигурност и правов ред (3), утвърден по време на Съвета по правосъдие и вътрешни работи от Виена, състоял се на 3 декември 1998 г., за прилагане на заключенията на Европейския съвет от Тампере от 15 и 16 октомври 1999 г., и по-специално точка 48 от него, Стратегията на Европейския съюз за борбата с наркотиците (2000—2004 г.), приета по време на Европейския съвет от Хелзинки от 10 до 12 декември 1999 г. и от плана за действие на Европейския съюз в областта на борбата с наркотиците (2000—2004 г.), одобрен по време на Европейския съюз от Санта Мария да Фейра на 19 и 20 юни 2000 г.
(3)
Необходимо е да се приемат минималните правила по отношение на съставните елементи на престъпленията с трафик на наркотици и прекурсори, които дават възможност за определяне на общия подход на равнище Европейски съюз в борбата с трафика на наркотици.
(4)
Във връзка с принципа на субсидиарност действието на Европейския съюз следва да се съсредоточи върху по-тежките престъпления в областта на упойващите вещества. Изключението, което се прави от приложното поле на настоящото рамково решение, за известно поведение, свързано с личната консумация, не е част от насоката на Съвета за начина, по който държавите-членки смятат да третират тези други случаи в своето законодателство.
(5)
Предвидените от държавите-членки санкции следва да са ефективни, съразмерни и възпиращи и да включват наказания лишаване от свобода. За определяне на равнището на наказанията следва да бъдат отчитани фактическите елементи, като количество и вид на наркотика, станал обект на трафик, фактът, че нарушението е или не е извършено в рамките на организираната престъпност.
(6)
Държавите-членки следва да имат право да предвиждат смекчени наказания, когато извършителят на престъплението предостави на компетентните органи полезна информация.
(7)
Необходимо е да се вземат мерки, които да правят възможно конфискуването на приходите от извършените престъпления, посочени в настоящото рамково решение.
(8)
Следва да се вземат мерки, за да се провери дали юридически лица могат да се подведат под отговорност за престъпленията, посочени в настоящото рамково решение, когато тези престъпления са извършени за тяхна сметка.
(9)
Ефективността на полаганите усилия в борбата срещу трафика на наркотици зависи основно от сближаването на националните мерки за прилагане на разпоредбите на настоящото рамково решение,
РЕШИ:
Член 1
Определения
По смисъла на настоящото рамково решение
1)
„наркотици“ означава веществата, посочени в някоя от следните конвенции на Обединените нации:
а)
Единната конвенция за упойващите вещества от 1961 г. (изменена с Протокола от 1972 г.);
б)
Виенската конвенция за психотропните вещества от 1971 г. Визирани са също контролираните вещества в рамките на Съвместно действие 97/396/ПВР от 16 юни 1997 г. относно обмена на информация, оценката на риска и контрола на новите синтетични наркотици (4);
2)
„прекурсори“ означава всяко вещество, което е класифицирано в законодателството на Общността и за което са в сила задълженията по реда на член 12 от Конвенцията на Обединените нации срещу незаконната търговия на упойващи вещества и психотропни вещества от 20 декември 1988 г.;
3)
„юридическо лице“ е всеки субект с този статут по силата на приложимото национално законодателство, с изключение на държавите или другите публични субекти при упражняване на суверенните си правомощия на публични органи и на публични международни организации.
Член 2
Престъпления, свързани с трафика на наркотици и прекурсори
1.   Всяка държава-членка предприема необходимите мерки, за да гарантира, че следните видове умишлени деяния, когато са извършени неправомерно, са наказуеми:
а)
производството, получаването, добиването, подготовката, предлагането, пускането на пазара, разпространението, продажбата, доставянето, независимо при какви условия, дилърството, експедицията, транзитното изпращане, транспортирането или износът на наркотици;
б)
отглеждането на мак за опиум, на кока или на канабис;
в)
притежаването или покупката на наркотици с цел упражняване на дейностите, изброени в буква а);
г)
производството, транспортирането, дистрибуцията на прекурсори, при които този, който се занимава с това, е наясно, че трябва да ги използва при или за незаконното получаване или производство на наркотици.
2.   Описаните в параграф 1 деяния не се включват в приложното поле на настоящото рамково решение, когато са извършени изключително за лична облага на извършителите, така както е определена в националното законодателство.
Член 3
Подбудителство, помагачество и опит
1.   Всяка държава-членка предприема необходимите мерки за квалифициране като престъпление на подбудителство, помагачеството или опита за извършване на някое от престъпленията, посочени в член 2.
2.   Дадена държава-членка може да изключи от наказателна отговорност опита за предлагане или за подготовка на наркотици, посочени в член 2, параграф 1, буква а), както и опита за притежание на наркотици, посочено в член 2, параграф 1, буква в).
Член 4
Наказания
1.   Всяка държава-членка предприема необходимите мерки, за да гарантира, че деянията по членове 2 и 3 се наказват с ефективни, съразмерни и възпиращи наказания.
Всяка държава-членка предприема необходимите мерки, за да гарантира, че за престъпленията, посочени в член 2, се налага наказание лишаване от свобода най-малко от една до три години.
2.   Всяка държава-членка предприема необходимите мерки, за да гарантира, че за престъпленията, посочени в член 2, параграф 1, букви а), б) и в), се налага наказание лишаване от свобода най-малко от пет до десет години за всеки от следните случаи:
а)
престъплението се отнася за големи количества наркотици;
б)
престъплението се отнася за наркотици, които са измежду най-вредните за здравето, т.е. такива, които водят до причиняване на значителна вреда за здравето на редица лица.
3.   Всяка държава-членка предприема необходимите мерки, за да гарантира, че за престъпленията, посочени в параграф 2, се налага наказание лишаване от свобода най-малко от десет години, когато престъплението е извършено в рамките на организираната престъпност по смисъла на Съвместно действие 98/733/ПВР от 21 декември 1998 г. относно инкриминирането на участието в престъпна организация в държава-членка на Европейския съюз (5).
4.   Всяка държава-членка предприема необходимите мерки, за да гарантира, че за престъпленията, посочени в член 2, параграф 1, буква г), се налага наказание лишаване от свобода най-малко от пет до десет години, когато престъплението е извършено в рамките на организираната престъпност по смисъла на Съвместно действие 98/733/ПВР и прекурсорите са предназначени за използване при правенето или производството на наркотици в условията, посочени в параграф 2, буква а) или б).
5.   Без да се засяга правото на жертвите или други добросъвестни трети лица, всяка държава-членка предприема необходимите мерки, за да осигури конфискуването на веществата, обект на престъпленията, посочени в членове 2 и 3, на инструментите, послужили или които е трябвало да послужат на тези престъпления, и приходите от тези престъпления или конфискуването на имущество, чиято стойност съответства на тази на приходите, веществата или инструментите.
Термините „конфискуване“, „инструменти“, „приходи“ и „имущество“ се тълкуват по смисъла на член 1 от Конвенцията на Съвета на Европа от 1990 г. относно прането на пари, проследяването, задържането и конфискуването на приходи от престъпления.
Член 5
Особени обстоятелства
Без да се засяга член 4, всяка държава-членка може да предприеме необходимите мерки, за да гарантира, че наказанията, посочени в член 4, да могат да се намаляват за извършител на престъпление:
а)
който се отказва от своите престъпни действия в областта на трафика на наркотици и на прекурсори; и
б)
предоставя на административните и съдебните органи информацията, която те не биха получили по друг начин, като им съдейства:
i)
за предотвратяване или ограничаване на въздействието на престъплението;
ii)
за идентифициране и подвеждане под отговорност на другите участници в престъплението;
iii)
за намиране на улики; или
iv)
за възпрепятстване извършването на други престъпления от посочените в членове 2 и 3.
Член 6
Отговорност на юридическите лица
1.   Всяка държава-членка предприема необходимите мерки, за да гарантира юридическите лица да могат да бъдат подведени под отговорност за престъпление от посочените в членове 2 и 3 в случаите, когато последните са извършени за тяхна сметка, от което и да е лице, действащо било самостоятелно, било в качеството си на член на орган на въпросното юридическо лице, изпълнявайки управленски функции от името на това юридическо лице, на едно от следните основания:
а)
има правомощия да представлява юридическото лице;
б)
явява се орган за вземане на решения от името на юридическото лице;
в)
явява се орган за упражняване на контрол в рамките на юридическото лице.
2.   Извън случаите, предвидени в параграф 1, всяка държава-членка предприема необходимите мерки, за да гарантира юридическите лица да могат да се подвеждат под отговорност в случаите, когато поради липса на надзор или контрол от страна на лицето, посочено в параграф 1, е станало възможно извършването на някое от престъпленията, посочени в членове 2 и 3, за сметка на юридическото лице от подчиненото му лице.
3.   Отговорността на юридическите лица по силата на параграфи 1 и 2 не изключва наказателно преследване срещу други физически лица, извършители, подбудители или помагачи на престъпление от посочените в членове 2 и 3.
Член 7
Санкции на юридическите лица
1.   Държавите-членки предприемат необходимите мерки, за да се убедят, че юридическото лице, обявено за отговорно по реда на член 6, параграф 1, се наказва с ефективна, съразмерна и възпираща санкция, включваща наказателни или ненаказателни глоби и възможни други санкции, и по-специално:
a)
мерки за изключване от печалбата на данъчна или друга преференция или държавна помощ;
б)
мерки за временна или окончателна забрана за упражняване на търговска дейност;
в)
поставянето под съдебен надзор;
г)
съдебна мярка по прекратяване;
д)
временно или окончателно затваряне на учреждения, послужили за извършване на престъплението;
е)
в съответствие с член 4, параграф 5, конфискуването на веществата, обект на престъпленията, посочени в членове 2 и 3, на инструментите, послужили или които е трябвало да послужат на тези престъпления, и на приходите от тези престъпления или конфискацията на имущество, чиято стойност съответства на тази на приходите, веществата или инструментите.
2.   Всяка държава-членка взема необходимите мерки, за да гарантира всяко юридическо лице, подведено под отговорност съгласно член 6, параграф 2, да бъде санкционирано с ефективни, съразмерни и възпиращи санкции или мерки.
Член 8
Компетентност и наказателно преследване
1.   Всяка държава-членка предприема необходимите мерки за определяне на компетентността си по отношение на престъпленията, посочени в членове 2 и 3, в случаите, когато:
a)
престъплението е извършено отчасти или изцяло на нейна територия;
б)
извършителят на престъплението е неин гражданин; или
в)
престъплението е извършено за сметка на юридическо лице, установено на нейна територия.
2.   Държавата-членка може да реши да не приложи или да приложи само в специфични случаи и при специфични условия правилата за компетентността, посочени в параграф 1, букви б) и в), когато престъплението е извършено извън нейната територия.
3.   Държава-членка, която по силата на своето законодателство не екстрадира свои граждани, взима необходимите мерки за установяване на своята компетентност по отношение на престъпленията, посочени в членове 2 и 3, и когато е приложимо, за предприемане на наказателно преследване в този смисъл в случаите, когато престъплението е извършено от неин гражданин извън нейната територия.
4.   Държавите-членки информират генералния секретариат на Съвета, както и Комисията за своето решение за прилагане на параграф 2, като при необходимост се посочват специфичните случаи, в които техните решения се прилагат.
Член 9
Влизане в сила
1.   Държавите-членки предприемат необходимите мерки, за да се съобразят с разпоредбите на настоящото рамково решение до 12 май 2006 г.
2.   В срока, посочен в параграф 1, държавите-членки съобщават на генералния секретариат на Съвета и на Комисията текста на разпоредбите, транспониращи в тяхното национално законодателство, задълженията, наложени им с настоящото рамково решение. До 12 май 2009 г. Комисията представя пред Европейския парламент и пред Съвета доклад за работата по изпълнението на рамковото решение, включително въздействието от това изпълнение върху международното правно сътрудничество в областта на борбата с трафика на наркотици. На базата на този доклад Съветът проверява, в рамките на шест месеца след представянето на отчета, дали държавите-членки са предприели необходимите мерки, за да се съобразят с настоящото рамково решение.
Член 10
Териториално приложение
Настоящото рамково решение се прилага по отношение на Гибралтар.
Член 11
Влизане в сила
Настоящото рамково решение влиза в сила в деня след публикуването му в Официален вестник на Европейския съюз.
Съставено в Люксембург на 25 октомври 2004 година.
За Съвета
Председател
R. VERDONK
(1)  ОВ С 304 E, 30.10.2001 г., стр. 172.
(2)  Становище от 9 март 2004 г. (все още неубликувано в Официален вестник).
(3)  ОВ С 19, 23.1.1999 г., стр. 1.
(4)  ОВ L 167, 25.6.1997 г., стр. 1.
(5)  ОВ L 351, 29.12.1998 г., стр. 1.

Summary:
Криминални деяния и приложими наказания — трафик на наркотици
Криминални деяния и приложими наказания — трафик на наркотици
 
РЕЗЮМЕ НА:
Рамково решение 2004/757/ПВР — минимални правила относно престъпленията и наказанията в областта на трафика на наркотици
КАКВА Е ЦЕЛТА НА РЕШЕНИЕТО?
Целта му е да се бори с трафика на наркотици, за да се ограничи предлагането и потреблението на наркотици (определени в „Основни аспекти“ по-долу).
В него се определят минимални правила, които да се спазват, и минимални наказания, които да се прилагат от държавите от ЕС.
Решението изброява наказуеми деяния, свързани с трафика на наркотици, и задължава държавите от ЕС да вземат мерки срещу лицата, участващи в такъв трафик.
Рамковото решение е изменено с Директива (ЕС) 2017/2103 с оглед на намаляването на достъпността на нови психоактивни вещества* чрез въвеждане на средства за предприемане на по-ефективни действия на равнище ЕС. Изменението влиза напълно в сила на 23 ноември 2018 г.
ОСНОВНИ АСПЕКТИ
Престъпления
Рамковото решение изисква всяка държава от ЕС да вземе необходимите мерки за наказване на всички умишлени деяния, свързани с трафика на наркотици и прекурсори*.
Решението определя „наркотиците“ като вещества, обхванати от Единната конвенция на Обединените нации по упойващите вещества от 1961 г., изменена от Протокола от 1972 г., или от Конвенцията на ООН за психотропните вещества от 1971 г. След влизане в сила на Рамковото решение през ноември 2018 г. определението за наркотици ще включва също така и всички вещества, изброени в приложението към измененото решение.
Деянията, свързани с трафика на наркотици, включват приготвяне, производство, добив, продажба, транспортиране, внос и износ. Притежанието или закупуването с оглед на въвличането в дейности, свързани с трафик на наркотици, също се взимат предвид, както и производството, транспортирането и разпространението на прекурсори. Подбуждането към трафик на наркотици, подпомагането на и съучастието в такава дейност, както и опитът за трафик на наркотици също се считат за престъпления.
Настоящото рамково решение обаче не обхваща дейностите, свързани с трафика на наркотици за лична консумация.
Включване на нови психоактивни вещества в определението „наркотик“ (приложимо от 23 ноември 2018 г.).
Директива (ЕС) 2017/2103 въвежда процедура за включване на нови психоактивни вещества в определението на „наркотик“. На Европейската комисия е дадено правомощието да приема делегирани актове за добавяне на нови психоактивни вещества към списъка в приложението. Това ще замени настоящата практика за включване на нови психоактивни вещества чрез Решение за изпълнение (ЕС) 2017/2170 на Съвета съгласно Решение 2005/387/ПВР на Съвета.
При разглеждане дали дадено ново вещество да се добави в списъка Комисията трябва да вземе предвид:дали степента или моделите на използването му и достъпността и потенциалът за разпространение в рамките на ЕС са значителни; идали вредата за здравето, която потреблението може да причини, е животозастрашаваща поради неговата остра или хронична токсичност ивъзможността за злоупотреба или потенциала за причиняване на зависимост.Освен това Комисията трябва да прецени дали социалната вреда, причинена от новото психоактивно вещество на хората и обществото, е тежка и дали престъпните дейности, включително организирана престъпност, свързани с новото психоактивно вещество, са систематични, водят до значителни незаконни печалби или до значителни икономически разходи.
За да подкрепи процеса на вземане на решения от страна на Комисията, Европейският център за мониторинг на наркотици и наркомании (ЕЦМНН) ще изготви доклад за оценка на риска, който ще разглежда всички тези елементи.
Паралелно с приемането на Директива (ЕС) 2017/2103 ЕС прие Регламент (ЕС) № 2017/2101, който изменя Регламент (ЕО) № 1920/2006 по отношение на обмена на информация, системата за ранно предупреждение и процедурите за оценка на риска относно новите психоактивни вещества. Регламентът ще влезе напълно в сила на 23 ноември 2018 г.
Отговорност на юридическите лица
Държавите от ЕС трябва да вземат мерки, за да гарантират, че юридическите лица (напр. предприятия) могат да бъдат задържани за престъпления, свързани с трафика на наркотици и прекурсори, както и за подпомагане и съучастие, подбуждане и опит за такава дейност. Понятието за юридически лица, както се използва тук, не включва държавите и публичните органи при упражняването на техните правомощия или публичните международни организации.
Дадена организация носи отговорност, ако престъплението е извършено от лице, което е на ръководна позиция в тази организация. Освен това носи отговорност за недостатъци в надзора или контрола. Отговорността на юридическите лица обаче не изключва наказателни производства срещу лица (физически лица).
Санкции
Държавите от ЕС трябва да вземат необходимите мерки, за да гарантират, че престъпленията са предмет на ефективни, пропорционални и корективни наказания.
Ако дадено престъпление е извършено като цяло или отчасти в рамките на територията на държава от ЕС, тази държава трябва да вземе мерки, при условие че извършителят е неин гражданин или че престъплението е извършено в полза на юридическо лице, установено на нейната територия.
Максималните наказания за престъпления, свързани с трафик на наркотици, трябва да бъдат най-малко между 1 и 3 години лишаване от свобода.
Максималните наказания обаче трябва да бъдат увеличени на поне 5 до 10 години лишаване от свобода в случаите, в които:престъплението включва големи количества наркотици;престъплението включва наркотиците, които са с най-голяма опасност за здравето;престъплението е извършено в рамките на престъпна организация.Овен това държавите от ЕС трябва да вземат необходимите мерки за конфискуване на веществата, които са обект на престъпления.
Наказанията обаче могат да бъдат намалени, ако извършителят на престъплението се откаже от незаконните си дейности и предостави информация на административните или съдебните органи, която ще помогне за идентифициране на други извършители на престъпления.
Санкциите за юридическите лица трябва да включват глоби за криминални престъпления или ненаказателни нарушения. Могат да бъдат наложени и други санкции, включително поставяне на предприятието под съдебен надзор или временно или постоянно затваряне.
ОТКОГА СЕ ПРИЛАГА РЕШЕНИЕТО?
Решението се прилага от 12 ноември 2004 г.
ОБЩА ИНФОРМАЦИЯ
За допълнителна информация вж.:Отговор на ЕС на наркотиците (Европейска комисия).
ОСНОВНИ ПОНЯТИЯ
Ново психоактивно вещество: вещество в чиста форма или в препарат, което не е обхванато от Единната конвенция на Обединените нации по упойващите вещества от 1961 г., изменена от Протокола от 1972 г., или от Конвенцията на ООН за психотропните вещества от 1971 г., но може да представлява риск за здравето или обществото, подобно на веществата, обхванати от тези Конвенции.
Прекурсор: всяко вещество, включено в законодателството на ЕС, за което трябва да се изпълняват задълженията, произтичащи от член 12 на Конвенцията на Обединените нации за борба с незаконния трафик на упойващи и психотропни вещества от 20 декември 1988 г.
ОСНОВЕН ДОКУМЕНТ
Рамково Решение 2004/757/ПВР на Съвета от 25 октомври 2004 година за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици (OВ L 335, 11.11.2004 г., стр. 8—11)
Последващите изменения на Рамково решение 2004/757/ПВР са инкорпорирани в първоначалния текст. Тази консолидирана версия е само за документална справка.
СВЪРЗАНИ ДОКУМЕНТИ
Решение за изпълнение (ЕС) 2017/2170 на Съвета от 15 ноември 2017 година за въвеждане на мерки за контрол на N-фенил-N-[1-(2-фенилетил)пиперидин-4-ил]фуран-2-карбоксамид (фуранилфентанил) (OВ L 306, 22.11.2017 г., стр. 19—20)
Директива (ЕС) 2017/2103 на Европейския парламент и на Съвета от 15 ноември 2017 година за изменение на Рамково решение 2004/757/ПВР на Съвета с цел включване на нови психоактивни вещества в определението за „наркотици“ и за отмяна на Решение 2005/387/ПВР на Съвета (OВ L 305, 21.11.2017 г., стр. 12—18)
Регламент (ЕС) 2017/2101 на Европейския парламент и на Съвета от 15 ноември 2017 година за изменение на Регламент (ЕО) № 1920/2006 по отношение на обмена на информация, системата за ранно предупреждение и процедурата за оценка на риска относно новите психоактивни вещества (OВ L 305, 21.11.2017 г., стр. 1—7)
Регламент (ЕО) № 1920/2006 на Европейския парламент и на Съвета от 12 декември 2006 година относно Европейския център за мониторинг на наркотици и наркомании (преработен) (OВ L 376, 27.12.2006 г., стр. 1—13)
последно актуализация 20.02.2018